
N-ellátás hatása három szegedi őszi búza fajta fejlődésére és klorofill-tartalmára

OTDK
N-ELLÁTÁS HATÁSA HÁROM SZEGEDI ŐSZI BÚZA FAJTA FEJLŐDÉSÉRE ÉS KLOROFILL-TARTALMÁRA
 
A búza a tápanyag ellátásra a legigényesebb, legjobban reagáló kultúránk, tápanyagigényének kiegészítésére bevált módszerek és technológiák állnak a gazdálkodók rendelkezésére. Mégis az idő előrehaladtával a klímaváltozással, az új fajták megjelenésével egyre korszerűbb, gazdaságosabb és környezetkímélőbb módszerek kifejlesztése szükséges. Ezért tűztük ki célul, hogy Sváb-féle kumulatív terméselemzés segítségével megállapítsuk a búza N fejtrágyázásának hatását a vizsgált fajták fejlődésmenetére, illetve bemutassuk a Hydro N-Tester alkalmazási lehetőségét a precíziós növénytermesztésben.
Vizsgálatainkat a Gabonakutató Nonprofit Közhasznú Kft. Szeged–Öthalmi Kísérleti telepén 2010-2011 és 2011-2012 tenyészidőszakban, három őszi búza fajtával (GK Békés, GK Csillag, GK Petur) végeztük a 3 ismétléssel, véletlen blokk elrendezéssel. A parcelláink 10m2–esek voltak. A műtrágyakezelések a N adagokban és a kijuttatás idejében is eltértek.
Eredményeink alapján megállapítható, hogy a vizsgált genotípusok jellegzetes fejlődési vonallal rendelkeznek, vagyis terméselemeik egymáshoz viszonyított elhelyeződése a fajtára jellemző sajátosságokat mutatnak. Leszögezhetjük, hogy azok a növények, amelyek a kora tavaszi N adagot nem kapták meg nem tudtak olyan mértékben bokrosodni, mint az időben N kezelésben részesülők. Kísérletünk során arra jutottunk, hogy a szalmatömeg és kalásztömeg arányát a műtrágyakezelések alig változtatták meg, sokkal inkább a fajták sajátosságai jutottak érvényre. Megállapíthatjuk, hogy a túlzott adagú nitrogén ellátás nem csak a környezetet szennyezi és felesleges költséget ró a gazdálkodóra, hanem a termés mennyiségben sem tud realizálódni. Ezért javasoljuk a precízebb, költség- és környezetkímélőbb búzatermesztő gazdálkodóknak, illetve szaktanácsadóknak a Hydro- N tester vagy ehhez hasonló készülék használatát.



